勉牛生夏侯生
作者：呂巖
朝代：唐

paragraphs: 二秀才，二秀才兮非秀才，非秀才兮是仙才。
中華國裏親遭遇，仰面觀天笑眼開。
鶴形兮龜骨，龍吟兮虎顏。
我有至言相勸勉，願君兮勿猜勿猜。
但煦日吹月，嚥雨呵雷。
火寄冥宮，水濟丹臺。
金木交而土歸位，鉛汞分而丹露胎。
赤血換而白乳流，透九竅兮動百骸。
然然卷，然然舒，哀哀咍咍。
孩兒喘而不死，腹空虛兮長齋。
酬名利兮狂歌醉舞，酬富貴兮麻裰莎鞋。
甲子問時休記，看桑田變作黃埃。
青山白雲好居住，勸君歸去來兮歸去來。